钦定古今图书集成/历象汇编/庶征典/第160卷 > 《管窥辑要》 > 唐
## 钦定古今图书集成/历象汇编/庶征典/第160卷 > 《管窥辑要》 > 唐

### 太宗贞观二十二年获古鼎

按《唐书太宗本纪》不载。　按《册府元龟》，“贞观二十二
年八月，遂州涪水中获古鼎，受五石三㪷，旁有铭刻。
初雨晦暝，响若洪钟。”

### 高宗弘道元年中宗即位金鸡竿折

按《唐书中宗本纪》不载。　按《五行志》，“中宗即位，金鸡
竿折。”树鸡竿所以肆赦，始发大号而鸡竿折，不祥。

### 中宗神龙 年李承嘉秉笔而管裂

按《唐书中宗本纪》不载。　按《五行志》：“神龙间御史大
夫李承嘉秉笔而管裂，易之又裂。”

### 元宗开元九年获铜樽

按《唐书元宗本纪》不载。　按《册府元龟》，开元九年于
许昌之唐祠掘地得古铜樽，上有隐起双鲤篆书，文
曰：“宜子孙并请宣付史官从之。”

开元十一年。获古鼎古砖
按《唐书元宗本纪》。不载　按《册府元龟》。十一年二月，
祠后土于汾阳之睢土。有司奏修坛掘地，获古铜鼎
二。其大者容一斗。色皆青。又获古砖。长九寸。上有篆
文“千秋万岁”及“长乐未央”字。

开元十三年，获宝鼎。

按：《唐书元宗本纪》，不载。　按《册府元龟》，“开元十三年
十月壬申，万年人王庆筑垣掘地，获宝鼎五，献之，四
鼎皆有铭，铭曰：‘垂作尊鼎，万福无疆，子孙永保’。”

### 天宝十四载哥舒翰前军牙门旗折

按《唐书元宗本纪》不载。　按《五行志》，“天宝十四载十
二月，哥舒翰帅师守潼关，前军启行，牙门旗至坊门，
触落枪刃，众以为不祥。”

### 肃宗乾元元年获宝玺

按《唐书肃宗本纪》，不载。　按《册府元龟》，乾元元年七
月庚寅，朔方节度使郭子仪奏，“东京上阳西金华门
外仗舍下见白鼠穴，穿之得天与信宝一枚，皆篆书，
背上雕刻青龙、白虎、朱雀、元武相盘，以为帝德广运，
乾道降祥，璿图永昌，坤维耀宝，请宣示朝廷。”诏曰：“我
国家卜代悠久，历数无疆，明神降休，灵贶斯格，昌符
兆”发，宝印呈祥。皇帝之徽号既彰，天子之鸿名又信。
斯实累圣致感，上元垂祐，岂朕薄德，所敢当仁。卿国
之大臣，获斯嘉瑞，光我盛礼，何庆如之。

### 德宗贞元元年获宝玺

按《唐书德宗本纪》不载。　按《册府元龟》，贞元元年十
一月，京兆府奏，“有人于长兴坊得玉玺，文曰‘天子信
玺’，中书门下表贺，请付所司。制曰可。”

### 宪宗元和二年获古鼎

按：《唐书宪宗本纪》不载。　按《册府元龟》，“元和二年正
月，诏以湖南所献古鼎付有司。初，永州百姓唐履昌
于路侧掘得古鼎，重一百一十二觔，异之，故上献。
元和九年，获釜二百五十四。”

按《唐书宪宗本纪》不载。　按《册府元龟》，九年八月，中
书门下奏，“夏绥银节度使今月八日因取土修城，于
西北角近仓掘得釜大小共计二百五十四，并容六
斗以下，五斗以上，俱无破损，如新器物者。伏以人天
所资，粒食为本，锜釜之大，火化是因。今大军方兴，此
物自出，则知何时藏瘗，盖神诱其衷，今之彰呈，岂天
有所助？圣作物感，一何昭然。望付史馆。”从之。

====文宗太和九年郑注出镇旗竿自折====按《唐书文宗本纪》不载。　按《五行志》，“太和九年，郑注
为凤翔节度使，将之镇，出开远门，旗竿折。”

### 昭宗天祐三年获玉玺

按：《唐书昭宗本纪》，不载。　按《册府元龟》，天祐三年三
月，振武节度使雒京内升蕃汉马步使朱守殷奏，“臣
修雒阳月波堤，至立德坊南古岸，得玉玺一，上进。”